Românii din Elveția, membri ai Asociaței Rezist Zürich, i-au transmis luni o scrisoare deschisă președintelui Parlamentului elvețian, Dominique de Buman, prin care își manifestă dezamăgirea față de invitarea în această țară a lui Liviu Dragnea, potrivit documentului obținut de G4Media.ro.

”Ca reprezentanți ai societății civile române, care protestează necontenit de mai mult de un an împotriva politicienilor corupți ca dl Dragnea, ne exprimăm cea mai profundă dezamăgire fata de inițiativa dvs. de a invita în Parlamentul Elvețian o persoană atât de controversată (…) Invitarea unui politician condamnat penal, a unei persoane controversate la nivel internațional în Parlamentul Elvețian, transmite societății civile române un mesaj negativ, foarte dezamăgitor (…) Aceasta invitație lasă impresia ca actele de corupție din România ar fi indirect aprobate de către Consiliul Federal. De aceea ne exprimam din nou cea mai profunda dezamăgire fata de primirea oficiala a dlui Liviu Dragnea în Elveția”, i-au scris membrii Asociaței Rezist Zürich președintelui Parlamentului elvețian.

Ei au trecut în revistă și istoricul penal al președintelui Camerei Deputaților de la București: ”După cum cu siguranță vă este cunoscut, dl. Liviu Dragnea este condamnat penal și în prezent își execută sentința de doi ani cu suspendare pentru fraudarea alegerilor electorale. Un al doilea dosar penal împotriva d-lui Dragnea a fost deschis la sesizarea Oficiului European Antifraudă (OLAF) într-un caz de delapidare a fondurilor UE. Considerăm ca este cu atât mai mult scandalos cu cât exact la data de 29 mai 2018 este prevăzut ca justiția din România să emită o sentință privind un alt proces penal al d-lui Dragnea, privind abuzul în serviciu. Chiar în aceeași zi dl. Dragnea va fi primit oficial de dvs. în Parlamentul Elvețian”.

Membrii Asociaței Rezist Zürich subliniază că primirea lui Liviu Dragnea de către autoritățile elvețiene e contradictorie eforturilor Elveției de menținere în România a standardelor europene privind statul de drept și independenta justiției și în antiteză cu investițiile întreprinse deja de Confederație în țara noastră, în domeniul luptei anticorupție și a crimei organizate.